
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
[bookmark: restart]1.	panee tyytyväisenä merkille, että tilintarkastustuomioistuin on ilmoittanut, että Euroopan unionin lainvalvontakoulutusviraston (CEPOL) tilit varainhoitovuodelta 2022 olivat luotettavat ja kaikilta olennaisilta osiltaan lailliset ja asianmukaiset (sääntöjenmukaiset); pitää valitettavana, että sääntöjenvastaisten menojen määrä oli yhteensä 4,2 miljoonaa euroa, mikä ylitti tarkastukselle asetetun olennaisuusrajan ja minkä perusteella tilintarkastustuomioistuin antoikin varauman sisältävän lausunnon maksujen laillisuudesta ja asianmukaisuudesta (sääntöjenmukaisuudesta);
2.	on tyytyväinen, että useimpien tilintarkastustuomioistuimen aiempina vuosina esittämien huomautusten huomioon ottamiseksi toteutettiin asianmukaisia korjaavia toimia; panee merkille, että vuoden 2020 jälkeen tilintarkastustuomioistuin on joka vuosi esittänyt huomautuksia, jotka liittyvät julkisia hankintoja koskeviin puutteisiin ja sääntöjenvastaisuuksiin; toteaa lisäksi, että vuosina 2021 ja 2022 nämä huomautukset vaikuttivat maksuihin; pitää valitettavana, että yksi aiempina vuosina esitetyistä hankintamenettelyä koskevista huomautuksista on edelleen käsittelemättä;
3.	painottaa, että CEPOL tavoittaa koulutustoimillaan suoraan vain pienen osuuden kohdeyleisöstään, mikä johtuu sen suhteellisen pienestä koosta ja suhteellisen pienestä vuotuisesta talousarviosta; kannustaa komissiota suorittamaan arviointitutkimuksen siitä, onko CEPOLia mahdollista yhdistää muiden virastojen kanssa, joilla on sama vastuualue;
4.	panee merkille, että tilintarkastustuomioistuimen varauman sisältävä lausunto tilien perustana olevien maksujen laillisuudesta ja asianmukaisuudesta (sääntöjenmukaisuudesta) perustui palvelupyyntöihin ja kaikkiin niihin liittyviin maksuihin, jotka suoritettiin kahden puitesopimuksen mukaisesti; muistuttaa, että CEPOLin vastauksen mukaan palvelut oli oikeudellisen sitoumuksen virallistamiseen liittyvistä puutteista huolimatta tilattu CEPOLin tarpeiden ja tarkastusten mukaisesti ja ettei niistä aiheutunut tappioita; panee lisäksi merkille tilintarkastustuomioistuimen huomautuksen, joka koskee koulutuksen yhteydessä suoritettuja toimituksellisia palveluja koskevan puitesopimuksen täytäntöönpanon heikkouksia vuonna 2022, ja päätelmän siitä, että kaikki tämän puitesopimuksen mukaisesti suoritetut maksut, joiden määrä vuonna 2022 oli 152 655 euroa, ovat sääntöjenvastaisia; pitää valitettavana, että tilintarkastustuomioistuimen havaintojen mukaan maksun suoritusperusteena ollut työmäärä ei vastannut tosiasiassa tehtyä työmäärää ja ettei maksettujen määrien tueksi ollut olennaista tarkastusevidenssiä; toteaa, että CEPOL on toteuttanut korjaavia toimenpiteitä todettujen sääntöjenvastaisuuksien osalta;
5.	panee tyytyväisenä merkille, että vuonna 2022 CEPOL toteutti 418 koulutustapahtumaa, joihin osallistui 43 838 lainvalvonnasta vastaavaa virkamiestä, ja toteutti menestyksekkäästi 296 vaihtoa; panee lisäksi tyytyväisenä merkille perusoikeuksia käsittelevän asiantuntijaryhmän strategia-asiakirjan, jonka tavoitteena on sisällyttää perusoikeusulottuvuus kaikkiin koulutuksiin; panee tyytyväisenä merkille, että tutkivien toimittajien suojelusta järjestettiin tarveperusteista koulutusta vuonna 2022; pitää myönteisenä viharikoksia koskevia kohdennettuja koulutustoimia ja tiedon levittämistä tehokkaista ratkaisuista, joilla tuetaan uhreja;
6.	muistuttaa, että EU-tason lainvalvontakoulutuksessa on otettava huomioon EU:n painopisteet jäsenvaltioiden koulutustarpeiden mukaisesti ja tuettava EU:n toimia vakavaan ja järjestäytyneeseen rikollisuuteen sekä muihin sisäisiin turvallisuusuhkiin puuttumiseksi, ja että perusoikeuksien suojelun olisi oltava keskeisessä asemassa CEPOLin koulutustoimissa; panee merkille terrorismin torjunnan alalla toteutetut koulutustoimet, joissa käsitellään myös terrorismin rahoitusta sekä terrorismia ja asekauppaa, ja ääriliikkeiden ja radikalisoitumisen torjuntaan kohdistetut toimet; kehottaa järjestämään enemmän koulutusta kyberrikollisuudesta, tietokoneforensiikasta, tekoälystä, tietosuojasta, perusoikeuksista ja rasismin torjunnasta EU:n tasolla; kehottaa CEPOLia varmistamaan täyden avoimuuden sekä perusoikeuksien ja kansainvälisen oikeuden kunnioittamisen kaikessa toiminnassaan, erityisesti toiminnassa kolmansien maiden kanssa;
7.	panee lisäksi tyytyväisenä merkille, että CEPOL toteutti webinaarisarjan, jossa käsiteltiin Ukrainan sotaa, ja tarveperusteisen koulutustarpeiden analyysin ja että se tuki Ukrainan syyttäjänvirastoa julkisiin lähteisiin perustuvaa tiedustelua koskevan koulutuksen kehittämisessä sekä tarjosi ukrainalaisille osallistujille ylimääräisiä paikkoja koulutuksissa aina mahdollisuuksien mukaan;
8.	panee merkille tiiviin yhteistyön kolmansien maiden, EU:n virastojen, elinten ja verkostojen ja erityisesti Europolin, Eurojustin, Frontexin, EJTN:n, Euroopan komission, EMCDDA:n, EUIPOn, FRAn ja EASOn ja sekä kansainvälisten järjestöjen kuten Interpolin kanssa.

